Bertel Haarder (V), 2011-03-16:
Kommunerne skal selvfølgelig leve op til sundhedslovens regler, når det gælder forebyggelse og sundhedsfremme.
Det gælder også den del af forebyggelsen, der retter sig mod mennesker, der har diabetes, hjerte-kar-sygdomme eller rygerlunger.
Det er den såkaldte patientrettede forebyggelse, og den er et delt ansvar mellem regionerne og kommunerne, som i de obligatoriske sundhedsaftaler skal indgå en aftale om, hvordan de deler dette arbejde mellem sig.
Jeg skal ikke skrive en bestemt formel for, hvilke tilbud der skal etableres i henholdsvis kommunen og regionen, for det er jo netop det, som de efter loven skal aftale i de såkaldte sundhedsaftaler.
Der kan være tale om tilbud, som er målrettet patienter med specifikke diagnoser, men der kan også være mere generelle tilbud om rygestopkurser eller patientuddannelsesforløb.
Sundhedsstyrelsen har netop i sidste uge offentliggjort den nationale sundhedsprofil, hvilket jeg nævnte under det sidste spørgsmål.
Det er et vældig godt værktøj, når regioner og kommuner skal tilrettelægge deres forebyggende og sundhedsfremmende indsats.
Trygfonden har udgivet en rapport om patientrettet forebyggelse, og jeg tror, at det er den, der er anledning til spørgsmålet her.
Deri kan man se, at 84 ud af landets 98 kommuner har konkrete forebyggende tilbud til mindst en af diagnoserne type 2-diabetes, hjerte-kar-sygdom og rygerlunger.
Og knap halvdelen af kommunerne har tilbud til alle de nævnte diagnosegrupper.
Så er det tre fjerdedele af landets kommuner, der tilbyder patientuddannelsesforløb, det, der hedder »Lær at leve med kronisk sygdom«.
12 ud af de 14 kommuner, som ifølge rapporten ikke har diagnosespecifikke tilbud, tilbyder kurset »Lær at leve med kronisk sygdom«.
Kurset er målrettet alle med kronisk sygdom og tager udgangspunkt i, at egen indsats og håndtering af sygdommen er af stor betydning.
89 kommuner har et rygestoptilbud.
Så det er jo ikke sådan, at der ikke sker noget på feltet.
Jeg skal gerne vende tilbage og uddybe, hvad jeg har sagt, for nu er tiden udløbet.
Jamen når jeg hører på hr. Møller Mortensen, ser jeg for mig den formynderiske umyndiggørelsesstat, som tror, at den ved hjælp af penge og direktiver kan få borgerne til at opføre sig anderledes.
Undskyld, men det er altså for naivt.
Det, vi kan gøre, er at bruge skolen, at fastholde forældrene på deres ansvar og at bruge de nye sundhedsprofiler, som vi skal tale om om lidt, hvor kommunen kan vurdere, hvad der virker, og hvad der ikke virker.
Virker det f.eks., at Kolding vil være en cykelby?
Virker det?
Det vil man nu kunne se efter nogle år.
Det vil sige, at forebyggelse nu går fra at være masser af varm luft og tom snak til at være noget konkret, hvor kommunerne kan sammenligne sig med hinanden, og hvor de også kan sammenligne sig med sig selv over årene og se, hvad det er, der virker, og hvor det virker.
Det er det, der er fremtid i, og det er jeg sikker på at nogle forskere vil kaste sig over.
Så må spørgeren da undskylde, at jeg tilfældigvis kender så mange navne på forskere, der forsker i præcis det her, så jeg synes, det er naturligt at bruge de forskere og den forskning, der allerede findes.
Så vidt jeg husker, har vi også et institut for livsstilsforskning.
Jeg skal ikke gøre mig til dommer over, hvilke konkrete initiativer den enkelte region og kommune skal tilbyde for at opfylde forpligtelserne i henhold til sundhedsloven.
Men jeg synes, det er værd at bemærke, at alle landets kommuner og regioner i disse år er i fuld gang med at udvikle en række tilbud til borgere med kroniske lidelser.
Den udvikling har regeringen sammen med Dansk Folkeparti og Liberal Alliance sat ekstra skub i ved at bevilge over ½ mia. kr. til en forstærket indsats for patienter med kroniske sygdomme i perioden 2010-2012.
Midlerne er afsat til udvikling og gennemførelse af forløbsprogrammer for kronisk sygdom og til patientundervisning og fremme af egenbehandling for patienter med kronisk sygdom – egenbehandling eller egenomsorg.
At det så jo aldrig er nok – der er altid plads til forbedring – sådan vil det være til evig tid.